Komission päätös,

tehty 11 päivänä joulukuuta 2001,

Espanjan kivihiiliteollisuudelle myöntämästä tuesta vuonna 2001

(tiedoksiannettu numerolla K(2001) 3975)

(Ainoastaan espanjankielinen teksti on todistusvoimainen)

(ETA:n kannalta merkityksellinen teksti)

(2002/241/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 2 artiklan 1 kohdan sekä 9 artiklan,

sekä katsoo seuraavaa:

I

(1) Espanja ilmoitti komissiolle 21 päivänä marraskuuta 2000 sekä 19 päivänä maaliskuuta 2001 päivätyissä kirjeissä sekä täydentävissä 21 päivänä maaliskuuta 2001 päivätyssä kirjeessä ja 20 päivänä syyskuuta 2001 päivätyssä telefaksissa päätöksen N:o 3632/93/EHTY 9 artiklan 1 kohdan mukaisesti rahoitustoimenpiteistä, jotka se aikoi toteuttaa kivihiiliteollisuuden hyväksi vuonna 2001. Komissio pyysi 23 päivänä marraskuuta 2000, 24 päivänä huhtikuuta 2001 ja 17 päivänä heinäkuuta 2001 päivätyissä kirjeissään lisätietoja, jotka Espanja toimitti 29 päivänä kesäkuuta 2001 ja 14 päivänä elokuuta 2001 päivätyissä kirjeissään.

(2) Komissio lähetti Espanjalle 30 päivänä maaliskuuta 2001 päivätyn virallista ilmoitusta edeltävän kirjeen, jossa se pyysi tietoja laitosten tilanteesta ja entisen Minas de Lieres SA -yrityksen liiketuloksesta vuosina 1994-2000. Espanja vastasi 14 päivänä toukokuuta 2001 ja 14 päivänä elokuuta 2001 päivätyillä kirjeillä. Komissio pyysi lisätietoja 13 päivänä syyskuuta 2001 päivätyllä kirjeellä.

(3) Lisäksi Espanja ilmoitti komissiolle 6 päivänä lokakuuta 2000 päivätyssä kirjeessä yrityskohtaiset tuotantokustannukset tuotantovuodelta 1999.

(4) Toisessa, 19 päivänä maaliskuuta 2001 päivätyssä kirjeessä Espanja ilmoitti päätöksen N:o 3632/93/EHTY 9 artiklan 2 kohdan mukaisesti tuotantovuoden 2000 aikana tosiasiallisesti suoritetun tuen määrän.

(5) Päätöksen N:o 3632/93/EHTY nojalla komissio tekee päätöksen seuraavista varainhoitovuotta 2001 koskevista rahoitustoimista:

a) 111310 miljoonan Espanjan pesetan (668986573,39 euron) suuruinen tuki kivihiiltä tuottavien yritysten liiketappioiden kattamiseen;

b) 59507 miljoonan pesetan (357644272,96 euron) suuruinen tuki, joka kattaa kivihiiliteollisuuden nykyaikaistamisen, järkeistämisen, rakenneuudistuksen ja toiminnan vähentämisen vuoksi työttömiksi jääneille työntekijöille maksetut poikkeukselliset sosiaalituet;

c) 19664 miljoonan pesetan (118183020,21 euron) suuruinen tuki, joka kattaa kivihiiliteollisuuden nykyaikaistamisesta, järkeistämisestä, rakenneuudistuksesta ja toiminnan vähentämisestä johtuvista kivihiilen kaivannaistoimintaa harjoittavien laitosten sulkemisista aiheutuvat tekniset kustannukset.

(6) Espanjan kivihiiliteollisuutensa hyväksi suunnittelemat rahoitustoimet vastaavat päätöksen N:o 3632/93/EHTY 1 artiklan määräyksiä. Komission on siksi päätettävä kyseisistä toimenpiteistä edellä mainitun päätöksen 9 artiklan 4 kohdan mukaisesti. Komission ratkaisu riippuu siitä, onko rahoitustoimissa noudatettu edellä mainitun päätöksen 2 artiklassa esitettyjä yleisiä tavoitteita ja vaatimuksia sekä sen 3 ja 4 artiklassa vahvistettuja erityisvaatimuksia, ja siitä, ovatko rahoitustoimet yhteensopivia yhteismarkkinoiden toimivuuden kanssa. Lisäksi komissio arvioi tarkastelunsa yhteydessä edellä mainitun päätöksen 9 artiklan 6 kohdan mukaisesti, ovatko toimenpiteet yhdenmukaisia nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman kanssa, jonka komissio hyväksyi päätöksellään 98/637/EHTY.

II

(7) Komissio esitti päätöksessään 98/637/EHTY(2) lausunnon, joka koski Espanjan ilmoittaman, kivihiiliteollisuuden nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman vuosina 1998-2002 toteutettavan vaiheen yhteensopivuutta päätöksen N:o 3632/93/EHTY sisältämien yleisten ja erityisten tavoitteiden kanssa.

(8) Komissio toteaa, että komission päätöksessä 98/637/EHTY Espanjalle osoitettua vaatimusta, jonka mukaan "Hunosa-yrityksen haltuunsa ottamat entisen Minas de Lieres SA -yrityksen kaivostoimintalaitokset on suljettava kokonaan ennen 31 päivää joulukuuta 1999", ei ole noudatettu asetettuun määräaikaan mennessä. Komissio on aloittanut menettelyn, joka saattaa johtaa oikeuskäsittelyyn, lähettämällä 30 päivänä maaliskuuta 2001 virallista ilmoitusta edeltävän kirjeen selvittääkseen, oliko se, että sulkemiselle asetettua määräpäivää ei noudatettu, syynä siihen, että 1 päivän tammikuuta 1998 ja sulkemispäivän välisenä aikana syntyneiden tuotantokustannusten kattamista varten myönnettiin tukia.

(9) Komissio on tutkinut Espanjan muiden kivihiilialan yritysten nykyaikaistamista, järkeistämistä, rakenneuudistusta ja toiminnan vähentämistä varten vuonna 2000 toteutettuja toimia sekä vuotta 2001 varten ilmoitettuja toimia ja todennut, että lukuun ottamatta johdanto-osan 8 kappaleessa mainitusta toimenpiteestä tehtävää selvitystä ne vastaavat suunnitelmia, joiden komissio oli päätöksessään 98/637/EHTY todennut olevan yhteensopivia tavoitteiden kanssa.

(10) Tukea saaneen Espanjan kivihiilituotannon määrä vuonna 2000 oli 14678000 tonnia (9261190 hiiliekvivalenttitonnia (tec), mikä on 9,3 prosenttia vähemmän kuin vuonna 1998. Vuoden 2001 tuettavaksi tuotannoksi on arvioitu 13910000 tonnia (8776615 tec), mikä on 5,23 prosenttia vähemmän kuin vuonna 2000.

(11) Yritysten työntekijämäärä väheni vuoden 1998 lopun 18140 henkilöstä 15687 henkilöön vuoden 2000 lopussa. Vuonna 2001 työntekijämäärän ennakoitiin pienenevän 1000 henkilöä.

(12) Laitoksia, joiden tuotantokapasiteetti oli yhteensä 4 miljoonaa tonnia vuodessa, oli suljettavina tai niiden toimintaa supistettiin Espanjan kaivosten nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman vaiheen 1998-2002 aikana.

(13) Nämä suunniteltuja laajemmat supistukset ovat seurausta siitä, että sulkemissuunnitelmiin on päätöksen N:o 3632/93/EHTY 4 artiklan mukaisesti sisällytetty yrityksiä, jotka eivät ole täyttäneet mainitun päätöksen 3 artiklan mukaisia edellytyksiä toimintatuen myöntämiseksi.

(14) Espanja ilmoitti 6 päivänä lokakuuta 2000 päivätyssä kirjeessään vuotta 1999 koskevat yritysten tuotantokustannukset komission päätöksen 2001/162/EHTY(3) määräysten mukaisesti. Komissio analysoi päätöksen N:o 3632/93/EHTY 3 artiklan mukaista toimintatukea vuonna 1999 saaneiden yritysten tai tuotantoyksiköiden tuotantokustannusten kehitystä ja totesi, että vuoden 1992 hintoina ilmoitettuna tuotantokustannukset pienenivät keskimäärin 92,62 eurosta hiiliekvivalenttitonnia (tec) kohti vuonna 1994 aina 73,37 euroon vuonna 1999. Tuotantokustannukset pienenivät keskimäärin 20,8 prosenttia vuosina 1994-1999. Tämä keskimääräinen muutos jakautuu tuotannossa seuraavasti: 14,7 prosentissa kustannukset pienenivät yli 30 prosenttia, 36 prosentissa ne pienenivät 20-30 prosenttia, 31,6 prosentissa ne pienenivät 10-20 prosenttia ja 17,7 prosentissa ne pienenivät 0-10 prosenttia.

(15) UTE Terrales-Ubeda SA -yritys ja seuraavat tuotantoyksiköt lopettivat toimintansa vuonna 2000: Minero Siderúrgica de Ponferrada SA -yritykseen kuuluva María-ryhmä, Coto Minero del Sil SA -yritykseen kuuluva Escandal-ryhmä, Unión Minera del Norte SA -yritykseen (Uminsa) kuuluvat ryhmät Picardín, Pontedo ja Arbas sekä Hulleras del Norte -yritykseen (Hunosa) kuuluva kaivos Pozo Tres Amigos. Seuraavat yritykset ja tuotantoyksiköt on sisällytetty sulkemis- tai tuotannon vähentämissuunnitelmiin, joissa määrätään vuoteen 2005 mennessä näiden yritysten tuotantokapasiteetin vähentämisestä 2825000 tonnia vuodessa niiden 3775000 tonnin vuotuisesta kokonaiskapasiteetista: Antracitas de Gillón SA, Coto Minero Jove SA (Jovesa), Industrial y Comercial Minera SA (Incomisa), Minas de la Camocha SA, Hulleras del Norte SA, Minas de Escucha SA, Promotora de Minas de Carbón SA, Mina Escobal SL, Minas de Valdeloso SL, Virgilio Rieso SA sekä Empresa Nacional de Electricidad SA -yrityksen (Endesa) ja Empresa Nacional Carbonífera del Sur -yrityksen (Encasur) maanalaiset tuotantoyksiköt. Komissio on varmistanut, etteivät edellä mainitut yritykset ja tuotantoyksiköt täytä päätöksen N:o 3632/93/EHTY 3 artiklan 2 kohdassa määrättyjä edellytyksiä, mutta ne voivat kuitenkin saada mainitun päätöksen 4 artiklan mukaista tuotannon vähentämistukea.

(16) Espanjan on edelleen tarkkailtava vuosina 2001-2002 tuotantokustannusten kehittymistä kussakin kivihiilialan yrityksessä, joka saa toimintatukea. Mikäli yritykset eivät onnistu pyrkimyksissään saada aikaan päätöksen N:o 3632/93/EHTY 3 artiklan 2 kohdan mukaista tuotantokustannusten laskusuuntausta, Espanjan on ehdotettava komissiolle tarvittavia korjaavia toimenpiteitä.

(17) Espanjan ilmoittamaan vuoden 2001 liiketappioiden kattamiseen tarkoitettuun tukeen sisältyy toimintatuen vähentäminen tämänhetkisen rahan arvon mukaan 4 prosenttia vuodesta 2000. Nämä supistukset ovat tukien asteittaista vähentämistä koskevan tavoitteen mukaisia. Päätöksen N:o 3632/93/EHTY 3 ja 4 artiklan mukaiset tuet on tarkoitettu kattamaan kokonaan tai osittain tuotantokustannusten ja sopimuspuolten vapaasti sopiman myyntihinnan välinen erotus ottaen huomioon maailmanmarkkinoilla vallitsevat olosuhteet.

(18) Kaikki tuet, joita Espanja aikoo päätöksen N:o 3632/93/EHTY mukaisesti myöntää kivihiiliteollisuudelle vuonna 2001, on mainitun päätöksen 2 artiklan 2 kohdan mukaisesti osoitettu kansallisista, alueellisista tai paikallisista julkisista talousarvioista. Osa Hunosa-yritykselle myönnettävästä tuesta voidaan maksaa julkisoikeudellisen laitoksen SEPIn (Sociedad Estatal de Participaciones Industriales) kautta, johon Hunosa kuuluu.

(19) Edellä esitetyn pohjalta komission on tutkittava, onko se, että Hunosa-yritys ei ole noudattanut entisille Minas de Lieres SA -laitoksille määrättyjä erityisehtoja, johtanut tukien säännönvastaiseen käyttöön, joka vaarantaa aikaisemmin päätöksen N:o 3632/93/EHTY mukaisesti myönnettyjen tukien asianmukaisuuden. Sen sijaan muiden Espanjan vuodelta 2001 ilmoittamien toimenpiteiden katsotaan olevan yhdenmukaisia nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman tavoitteiden kanssa, joista komissio on antanut myönteisen lausunnon päätöksessään 98/637/EHTY.

III

(20) Mainittu 111310 miljoonan Espanjan pesetan (669046674,60 euron) suuruinen tuki, jonka Espanja aikoo myöntää kivihiiliteollisuudelleen vuonna 2001, on tarkoitettu korvaamaan kivihiiltä tuottavien yritysten liiketappiot kokonaan tai osittain.

(21) Tukien on tarkoitus kattaa ero tuotantokustannusten ja sopimuspuolten keskenään vapaasti sopiman myyntihinnan välillä ottaen huomioon maailmanmarkkinoilla vallitsevat olosuhteet.

(22) Ilmoitettu määrä jakautuu päätöksen N:o 3632/93/EHTY 3 artiklan mukaiseen toimintatukeen, jonka suuruus on 46752 miljoonaa pesetaa (280985179,04 euroa), ja saman päätöksen 4 artiklan mukaiseen tuotannon vähentämistukeen, jonka suuruus on 64558 miljoonaa pesetaa (388001394,35 euroa).

(23) Kyseinen 46752 miljoonan pesetan (280985179,04 euron) suuruinen toimintatuki on tarkoitettu kattamaan 42 yrityksen liiketappiot. Näiden yritysten vuodeksi 2001 suunniteltu kokonaistuotanto oli 10706900 tonnia.

(24) Tarkistettuaan toimintatukea saaneiden yritysten tuotantokustannukset vuoden 1992 hintoina komissio toteaa, että vuosina 1994-1999 havaittu tuotantokustannusten laskusuuntaus jatkuu vuonna 2001. Vuodeksi 2001 ennustetaan 18,5 prosentin laskua vuoteen 1994 verrattuna (ilmaistuna vuoden 1992 hintoina).

(25) Päätöksen N:o 3632/93/EHTY 3 artiklan mukaisesti tukea saavien yritysten keskimääräiset tuotantokustannukset vuonna 1999 olivat 73,37 euroa/tec vuoden 1992 hintoina ilmoitettuna. Nämä tuotantokustannukset jakautuvat seuraavasti:

- 4,23 % tuotannosta: tuotantokustannukset vähemmän kuin 60 euroa/tec,

- 52,72 % tuotannosta: tuotantokustannukset vähemmän kuin 60-79 euroa/tec,

- 29,39 % tuotannosta: tuotantokustannukset vähemmän kuin 80-99 euroa/tec,

- 13,66 % tuotannosta: tuotantokustannukset enemmän kuin 100 euroa/tec.

(26) Toimintatukea (päätöksen N:o 3632/93/EHTY 3 artiklan mukaisesti) saavien yritysten vuonna 2001 tuottamaksi arvioitujen 10706900 kivihiilitonnin (6700951 tec) keskimääräinen myyntihinta lämpövoimaloille on 10482 pesetaa/tec (63 euroa/tec). Tämän tuotannon keskimääräisten kustannusten on arvioitu olevan 17134,43 pesetaa/tec (102,98 euroa/tec) vuonna 2001. Komissio toteaa, että ilmoitettu tuki vastaa tuotantokustannusten ja sopimuspuolten vapaasti sopiman myyntihinnan erotusta maailmanmarkkinoilla vallitsevat olosuhteet huomioon ottaen.

(27) Tosiasiallisesti maksettuja tukia koskevien Espanjan antamien ilmoitusten mukaan González y Díez SA -yritys sai vuonna 1998 yhteensä 651908560 pesetan arvosta ja vuonna 2000 463592384 pesetan arvosta tukea, joka oli tarkoitettu kattamaan toiminnan vähentämisestä aiheutuvat, päätöksen N:o 3632/93/EHTY 5 artiklassa tarkoitetut muut kuin varsinaiset kulut. Minas de la Camocha SA -yrityksen ostettua kyseisen yrityksen komissio tutki kummankin yrityksen toimintakertomuksen ja totesi, että kyseiset tuet olisi voitu käyttää eri tarkoituksiin kuin niihin, mihin ne oli tarkoitettu, erityisesti päätöksen N:o 3632/93/EHTY 3 artiklassa tarkoitettuina toimintatukina. Komissio toteaa, että kyseiset tuet on merkitty yrityksen tileihin "muina tuottoina" yksilöimättä kustannuksia, joiden kattamiseen ne on tarkoitettu. Komissio on pyytänyt 25 päivänä lokakuuta 1999, 17 päivänä joulukuuta 1999, 24 päivänä huhtikuuta 2001 ja 17 päivänä heinäkuuta 2001 päivätyissä kirjeissään Espanjaa perustelemaan sille toiminnan vähentämisen kustannukset. González y Díez SA -yritys ei ole perustellut näitä kustannuksia Espanjan komissiolle toimittamissa, 2 päivänä joulukuuta 1999 ja 29 päivänä kesäkuuta 2001 päivätyissä kirjeissä. Näin ollen komissio ei voi tässä päätöksessä antaa lausuntoa toimintatukimäärästä, joka vastaa kyseiselle yritykselle vuosina 1998 ja 2000 myönnettyjä muiden kuin varsinaisten kustannusten kattamiseen tarkoitettuja tukia, joita komissio tutkii parhaillaan.

(28) Tuotannon vähentämistuki, jonka määrä on 64558 miljoonaa pesetaa (388001394,35 euroa) on tarkoitettu kattamaan seuraavien, sulkemis- ja/tai toiminnan vähentämissuunnitelmiin päätöksen N:o 3632/93/EHTY 4 artiklan mukaisesti osallistuvien yritysten liiketappio: Hunosa, 53513 miljoonaa pesetaa (321619607,42 euroa), Minas de la Camocha SA, 4743 miljoonaa pesetaa (28506004,11 euroa), Endesa-yrityksen maanalaiset kaivokset, 635 miljoonaa pesetaa (3816426,86 euroa), Encasur-yrityksen maanalaiset kaivokset, 328 miljoonaa pesetaa (1971319,70 euroa), Antracitas de Gillón, 782 miljoonaa pesetaa (4699914,66 euroa), Coto Minero Jove SA, 667 miljoonaa pesetaa (4008750,74 euroa), Industrial y Comercial Minera SA (Incomisa), 144 miljoonaa pesetaa (865457,43 euroa), Mina Escobal SL, 51 miljoonaa pesetaa (306516,17 euroa), Minas de Escucha SA, 351 miljoonaa pesetaa (2109552,49 euroa), Minas de Valdeloso SL, 120 miljoonaa pesetaa (721214,53 euroa), Promotora de Minas de Carbón SA, 298 miljoonaa pesetaa (1791016,07 euroa) sekä Virgilio Riesco SA, 186 miljoonaa pesetaa (1117882,51 euroa). Loput 2740 miljoonaa pesetaa (16467731,66 miljoonaa euroa) on tarkoitettu 13 yritykselle, jotka vähentävät tuotantokapasiteettiaan. Tuotannon vähentämistuen kattaman tuotannon vuotuinen kokonaiskapasiteetti on 3200000 tonnia.

(29) Osa Hunosa-yritykselle myönnetystä 53513 miljoonan pesetan (321619607,42 euron) tuesta, tarkemmin sanottuna 36106 miljoonaa pesetaa (217001430,41 euroa), myönnetään SEPIn kautta. SEPIin kuuluvien yritysten taseiden yhdistämisestä johtuu kuitenkin, että Hunosa voi saada ryhmältä korvausta verohyvityksenä vähäisemmän yhtiöverotuksen johdosta. Siinä tapauksessa Hunosalle tällä päätöksellä vuodeksi 2001 sallitusta tuesta vähennetään korvaukset, joita se voi saada yhtiöveron hyvityksenä SEPIin kuuluvien yritysten taseiden yhdistämisen johdosta.

(30) Espanja on antanut komissiolle 14 päivänä toukokuuta 2001 päivätyssä kirjeessä tietoja Hunosan käyttämien entisen Minas de Lieres SA -yrityksen laitosten tilanteesta. Espanja liitti kirjeeseensä Hunosan kertomuksen, jossa ilmoitetaan, että sen tuotanto vuonna 1998 oli 33000 hiiliekvivalenttitonnia, vuonna 1999 54000 hiiliekvivalenttitonnia ja vuonna 2000 52000 hiiliekvivalenttitonnia ja ettei Hunosa ole saanut valtiontukea liiketappioiden kattamiseen, aivan niin kuin komissio vaati päätöksessään 98/637/EHTY. Komissio katsoo, että Minas de Lieres -yrityksen liiketappiot vuosina 1998-2000 olivat ilmoitettuja suuremmat, sillä Hunosa ei ole sisällyttänyt ilmoitukseensa työvoiman eikä pääomapalvelujen kustannuksia. Komissio katsoo, että vuosien 1998, 1999 ja 2000 liiketappiot ja vuoden 2001 tappion ennuste voivat olla jopa 6000 miljoonaa pesetaa, ja se on pyytänyt Espanjalta lisätietoja asiasta. Komission on selvitettävä, onko se, että Hunosa ei ole noudattanut edellytyksiä, joista se on antanut lausunnon Minas de Lieresille, johtanut tukien väärinkäyttöön, joka vaarantaisi aikaisemmin myönnettyjen tukien yhdenmukaisuuden päätöksen 98/637/EHTY kanssa.

(31) Espanja on ilmoittanut komissiolle 14 päivänä elokuuta 2001 päivätyssä kirjeessä, että Minas de la Camocha SA -yritys ei ollut palauttanut 226 miljoonaa pesetaa niistä yhteensä 665 miljoonasta pesetasta, jotka komissio kielsi siltä päätöksessään 98/635/EHTY(4) ja jotka oli maksettu ennakkomaksuna ennen komission lupaa. Espanja ilmoitti komissiolle 14 päivänä elokuuta 2001 päivätyssä kirjeessä jatkavansa toimia tuen perimiseksi takaisin. Päätöksen N:o 3632/93/EHTY 9 artiklan 5 kohdan mukaan ennen komission antamaa lupaa maksettuja maksuja pidetään epäoikeutettuna ennakkomaksuna, ja etujensaajan on sen vuoksi maksettava ne takaisin markkinakurssien mukaisesti. Komission arvion mukaan takaisin maksettava määrä on vuosien 1996-2001 korkojen mukaisesti laskettuna 287 miljoonaa pesetaa. Jos Minas de la Camocha SA ei maksa takaisin mainittua määrää, komissio pidättää itselleen oikeuden antaa vuoden 2001 tuista lausunto, joka koskee 287 miljoonaa pesetaa kyseiselle yrityksille myönnetystä tuotannon vähentämistuesta.

(32) Tuotannon vähentämistukea (päätöksen N:o 3632/93/EHTY 4 artikla) saavien yritysten vuonna 2001 tuottamaksi arvioidun 3200000 kivihiilitonnin (2056229 tec) keskimääräinen myyntihinta lämpövoimaloille on 9400,80 pesetaa/tec (56,5 euroa/tec). Koska tämän tuotannon keskimääräisten kustannusten on arvioitu olevan 46052,30 pesetaa/tec (276,78 euroa/tec) vuonna 2001, komissio toteaa, että ilmoitettu tuki vastaa tuotantokustannusten ja sopimuspuolten vapaasti sopiman myyntihinnan erotusta, kun otetaan huomioon maailmanmarkkinoilla vallitsevat olosuhteet.

(33) Kivihiiltä tuottavien yritysten liiketappioita kattamaan tarkoitetut tuet on sisällytetty valtion talousarvioon vuodeksi 2001. Tukien määrä on 4 prosenttia pienempi kuin komission vuodelle 2000 hyväksymät tuet. Espanja on antanut tiedoksi hallituksensa 9 päivänä helmikuuta 2001 tekemän päätöksen näiden tukien yrityskohtaisesta jakautumisesta. Päätös on julkaistu Espanjan virallisessa lehdessä(5).

(34) Tämän toimenpiteen sisällyttäminen Espanjan ilmoittamaan nykyaikaistamista, järkeistämistä, rakenneuudistusta ja toiminnan vähentämistä koskevaan suunnitelmaan sekä vuodeksi 2001 tarkoitettujen tukien ja määrien asteittainen vähentäminen vastaavat päätöksen N:o 3632/93/EHTY 2 artiklan 1 kohdan ensimmäisessä ja toisessa luetelmakohdassa asetettuja tavoitteita ja edistävät erityisesti kivihiiliteollisuuden kehitykseen liittyvien sosiaalisten ja alueellisten ongelmien ratkaisemista.

(35) Lukuun ottamatta Minas de la Camocha SA -yritykselle myönnettyjä 287 miljoonaa pesetaa, González y Díez SA -yritykselle myönnettyjä 1115,5 miljoonaa pesetaa ja Hunosalle myönnettyjä 6000 miljoonaa pesetaa vuodeksi 2001 suunnitellut tuet ovat Espanjan toimittamien tietojen perusteella päätöksen N:o 3632/93/EHTY 3 ja 4 artiklan ja sisämarkkinoiden toimivuuden mukaisia. Komissio antaa myöhemmin lausunnon lopuista 7402,5 miljoonasta pesetasta analysoituaan Espanjan sille komission tiedustelujen perusteella toimittamat tiedot.

IV

(36) Mainittu Espanjan esittämä 59507 miljoonan pesetan (357644272,96 euron) suuruinen tuki on tarkoitettu kattamaan korvaukset niiden espanjalaisten kivihiilialan yritysten työntekijöiden hyväksi, jotka ovat jääneet tai joutuvat jäämään varhaiseläkkeelle tai työttömiksi Espanjan kivihiiliteollisuuden nykyaikaistamista, järkeistämistä, rakenneuudistusta ja toiminnan vähentämistä koskevan suunnitelman toteuttamisen myötä. Tukeen ei sisälly perustamissopimuksen 56 artiklan mukaista, valtion maksettavaksi tulevaa erityistä sosiaalitukimaksua.

(37) Osa tästä tuesta eli 37507 miljoonaa pesetaa (225421609,99 euroa) maksetaan Hunosa-yritykselle. Tuki on tarkoitettu kattamaan kustannukset, jotka liittyvät ennen 1 päivää tammikuuta 2001 tapahtuneeseen työntekijöiden varhaiseläkkeelle siirtymiseen sekä noin 500 työntekijän varhaiseläkkeelle siirtymiseen vuoden 2001 aikana. Tämä osa tuesta maksetaan Hunosa-yritykselle SEPIn kautta.

(38) Tuen loppuosa, joka on määrältään 22000 miljoonaa pesetaa (132222662,96 euroa), on tarkoitettu kattamaan korvaukset, joita on maksettava niille muiden yritysten noin 7200 työntekijälle, jotka jäävät varhaiseläkkeelle vuoden 2001 lopussa nykyaikaistamista, järkeistämistä, rakenneuudistusta ja toiminnan vähentämistä koskevien toimenpiteiden vuoksi.

(39) Nämä rakenneuudistuksesta aiheutuvien poikkeuksellisten kulujen kattamiseen tarkoitetut tuet on sisällytetty valtion talousarvioon vuodeksi 2001.

(40) Nämä rahoitustoimet vastaavat Espanjan kivihiiliteollisuuden nykyaikaistamisen, järkeistämisen ja rakenneuudistuksen johdosta välttämättömiä toimia, eikä niiden näin ollen voida katsoa koskevan tavanomaista tuotantoa (aikaisemmasta toiminnasta periytyvät rasitteet).

(41) Päätöksen N:o 3632/93/EHTY 5 artiklan mukaisesti kyseisiä päätöksen liitteessä nimenomaan mainittuja tukia eli ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuneita kustannuksia ja muita rakenneuudistuksen ja järkeistämisen myötä työttömiksi jääneille työntekijöille maksettuja poikkeuksellisia korvauksia voidaan pitää yhteismarkkinoille soveltuvina, jos niiden määrä ei ylitä kustannuksia.

(42) Edellä sanotun sekä Espanjan toimittamien tietojen perusteella kyseiset tuet ovat yhteensopivia päätöksen N:o 3632/93/EHTY 5 artiklan ja yhteismarkkinoiden toimivuuden kanssa.

V

(43) Mainittu 19664 miljoonan Espanjan pesetan (118183020,21 euron) tuki, jonka Espanja aikoo myöntää, on tarkoitettu kattamaan käyttöomaisuuden arvon aleneminen kivihiilialan yrityksissä, joiden toiminta lopetetaan kokonaan tai osittain, sekä muita poikkeuksellisia kustannuksia, jotka aiheutuvat tai ovat aiheutuneet kivihiiliteollisuuden rakenneuudistukseen liittyvistä asteittaisista sulkemisista.

(44) Osa tästä tuesta - 9988 miljoonaa pesetaa (60029088,99 euroa) - on tarkoitettu Hunosa-yritykselle ja maksetaan sille SEPIn kautta. Loput 9676 miljoonaa pesetaa (58153931,22 euroa) on tarkoitettu muille rakenneuudistuksia toteuttaville tai toimintaansa supistaville yrityksille.

(45) Rakenneuudistuksesta aiheutuneiden tai aiheutuvien poikkeuksellisten kulujen kattamiseen tarkoitetut tuet on sisällytetty valtion talousarvioon vuodeksi 2001.

(46) Nämä rahoitustoimet vastaavat Espanjan kivihiiliteollisuuden nykyaikaistamisen, järkeistämisen ja rakenneuudistuksen johdosta välttämättömiä toimia, eikä niiden näin ollen voida katsoa koskevan tavanomaista tuotantoa (aikaisemmasta toiminnasta periytyvät rasitteet).

(47) Päätöksen N:o 3632/93/EHTY 5 artiklan mukaisesti kyseisiä saman päätöksen liitteessä nimenomaisesti mainittuja tukia, eli tilanteelle ominaisia poikkeuksellisia, teollisuuden rakenneuudistuksesta johtuvia poistoja (joissa ei oteta lukuun 1 päivän tammikuuta 1986 jälkeen tapahtunutta inflaatioasteen ylittävää arvonnousua) sekä muita laitosten sulkemisista aiheutuvien ylimääräisten töiden ja jäännöskustannusten kattamiseen tarkoitettuja tukia, voidaan pitää yhteismarkkinoille soveltuvina, jos niiden määrä ei ylitä kustannuksia.

(48) Espanjan on valvottava, että yrityksille myönnetyt, poikkeuksellisia kustannuksia kattamaan tarkoitetut tuet vastaavat päätöksen N:o 3632/93/EHTY liitteessä määriteltyjä kustannuslajeja.

(49) Komissio on pyytänyt Espanjalta tietoja Hunosalle myönnettyjen 9988 miljoonan pesetan siitä osasta, joka voisi päätyä kattamaan entisen Minas de Lieres SA -yrityksen laitosten sulkemiskustannuksia. Espanja myönsi tukia kyseisten laitosten sulkemiseen vuonna 1993, eikä se voi myöntää uudelleen tukia samaan tarkoitukseen. Komissio antaa myöhemmin lausunnon 4795 miljoonasta pesetasta (28818530,41 eurosta), joiden se arvioi voivan olla Espanjan suunnittelema määrä Minas de Lieres SA -yrityksen sulkemiskustannusten kattamiseen.

(50) Espanja on ilmoittanut aikovansa myöntää González y Díez SA -yritykselle 393971600 pesetaa (2367817 euroa) vuotuisen tuotantokapasiteetin vähentämisestä 34000 tonnia vuonna 2001 aiheutuneiden kustannusten kattamiseksi. González y Díez SA ei ole osoittanut, että vuosina 1998 ja 2000 samaan tarkoitukseen saadut tuet olisivat päätöksen N:o 3632/93/EHTY 5 artiklan määräysten mukaisia, ja komissio on pyytänyt Espanjalta tietoja siitä, mihin sen kyseiselle yritykselle vuodeksi 2001 aikoma tuki on tarkoitettu.

(51) Lukuun ottamatta Hunosalle myönnettyjä 4795 miljoonaa pesetaa ja González y Díez SA -yritykselle myönnettyjä 394 miljoonaa pesetaa tuet ovat Espanjan toimittamien tietojen perusteella päätöksen N:o 3632/93/EHTY 5 artiklan ja sisämarkkinoiden toimivuuden mukaisia. Komissio antaa myöhemmin lausunnon lopuista 5189 miljoonasta pesetasta tutkittuaan Espanjan sille komission tiedustelujen perusteella toimittamat tiedot.

VI

(52) Espanjan kivihiiliteollisuudelleen myöntämän tuen on rajoituttava hiilentuotantoon, jonka tarkoituksena on tuottaa sähköenergiaa. Espanjan on sitouduttava varmistamaan, että teollisuudelle ja kotitalouksille myydyn hiilen hinta (korvausta lukuun ottamatta) kattaa niiden tuotantokustannukset.

(53) Espanjan on varmistettava, että tämän päätöksen mukaisesti tavanomaiseen toimintaan myönnetty tuki ei aiheuta syrjintää yhteisön kivihiilimarkkinoilla toimivien tuottajien, ostajien tai käyttäjien välillä.

(54) Kuten päätöksen N:o 3632/93/EHTY 3 artiklan 1 kohdan kolmannessa luetelmakohdassa määrätään, Espanjan on varmistettava, että kivihiilitonnin tuotantokustannusten ja myyntihinnan välisen erotuksen kattamiseksi myönnettävä tuki ei johda siihen, että yhteisön kivihiilen toimitushinnat ovat alemmat kuin hinnat, joita maksetaan kolmansista maista tulevasta samanlaatuisesta kivihiilestä.

(55) Espanjan on varmistettava perustamissopimuksen 86 artiklan säännösten mukaisesti, että tuki rajoittuu ainoastaan välttämättömiin, yhteisön taantuvan kivihiiliteollisuuden sosiaalisten ja alueellisten näkökohtien mukaisesti toteutettaviin toimiin. Tuesta ei saa koitua suoraa eikä epäsuoraa taloudellista etua sellaiselle tuotannolle, joka ei ole oikeutettu saamaan tukea, eikä muulle toiminnalle kuin kivihiilen tuotannolle. Espanjan on erityisesti varmistettava, että yritykset eivät käytä sulkemisen teknisten kustannusten kattamiseksi niille päätöksen N:o 3632/93/EHTY 5 artiklan mukaisesti myönnettyä tukea tavanomaisen tuotannon tukemiseen (päätöksen 3 ja 4 artikla) ja että kapasiteetin vähennykset, joita varten tukea myönnetään, ovat lopullisia ja että ne toteutetaan turvallisuuden ja ympäristönsuojelun kannalta mahdollisimman hyvillä ehdoilla.

(56) Komissio tarkistaa päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaisesti, että tavanomaiselle tuotannolle myönnetyt tuet vastaavat ainoastaan mainitun päätöksen 3 ja 4 artiklassa tarkoitettuja tavoitteita. Espanjan on viimeistään 30 päivänä kesäkuuta 2002 ilmoitettava vuoden 2001 aikana tosiasiallisesti myönnetyn tuen määrä sekä alun perin ilmoitettuihin tukimääriin mahdollisesti tehtävät muutokset. Espanjan on toimitettava komissiolle vuosittaisen selontekonsa yhteydessä kaikki edellä mainituissa artikloissa esitettyjen edellytysten tarkistamiseen vaadittavat tiedot.

(57) Komissio on tukia hyväksyessään ottanut huomioon kyseessä olevien kaivosten taloudellisen ja sosiaalisen tilanteen ja tunnustanut tarpeen lievittää mahdollisimman paljon kivihiiliteollisuuden rakennemuutoksesta aiheutuvia sosiaalisia ja alueellisia seurauksia.

(58) Edellä sanotun sekä Espanjan toimittamien tietojen perusteella kyseiset kivihiiliteollisuuden hyväksi tarkoitetut tuet ja toimenpiteet ovat yhteensopivia päätöksen N:o 3632/93/EHTY tavoitteiden ja yhteismarkkinoiden toimivuuden kanssa,

ON TEHNYT TÄMÄN PÄÄTÖKSEN:

1 artikla

Espanjalla on lupa maksaa seuraavat tuet varainhoitovuodeksi 2001:

a) päätöksen N:o 3632/93/EHTY 3 artiklaan perustuvana toimintatukena 45636499056 Espanjan pesetaa (274280883,34 euroa); komissio antaa myöhemmin lausunnon edellä mainitun lisäksi González y Díez SA -yritykselle tarkoitetuista 1115500944 Espanjan pesetasta (6704295,70 eurosta);

b) päätöksen N:o 3632/93/EHTY 4 artiklaan perustuvana tuotannon vähentämistukena 58271000000 Espanjan pesetaa (350215763,35 euroa); komissio antaa myöhemmin lausunnon edellä mainitun lisäksi Hulleras del Norte SA -yritykselle (Hunosa) tarkoitetuista 6 miljardista Espanjan pesetasta (36060726,26 eurosta) ja Minas de la Camocha SA -yritykselle tarkoitetuista 287 miljoonasta Espanjan pesetasta (1724904,74 eurosta); sallittu 58271000000 Espanjan pesetan tuki vähennetään korvauksista, joita Hunosa voi saada yhtiöverotuksen hyvityksenä Sociedad Estatal de Participaciones Industriales -yhtiöön (SEPI) kuuluvien yritysten taseiden yhdistämisen johdosta;

c) päätöksen N:o 3632/93/EHTY 5 artiklaan perustuvana, muiden kuin varsinaisten kulujen kattamiseen myönnettävänä tukena 59507 miljoonaa Espanjan pesetaa (357644272,96 euroa), joiden tarkoituksena on kattaa Espanjan kivihiiliteollisuuden nykyaikaistamisen, järkeistämisen, rakenneuudistuksen sekä toiminnan vähentämisen vuoksi työpaikkansa menettäneille työntekijöille maksettavat poikkeukselliset sosiaalituet;

d) päätöksen N:o 3632/93/EHTY 5 artiklaan perustuvana, muiden kuin varsinaisten kulujen kattamiseen myönnettävänä tukena 14475 miljoonaa Espanjan pesetaa (86996502,11 euroa), joiden tarkoituksena on kattaa Espanjan kivihiiliteollisuuden nykyaikaistamisesta, järkeistämisestä, rakenneuudistuksesta sekä toiminnan vähentämisestä johtuvista kaivosten sulkemisista aiheutuvat tekniset kustannukset. Komissio antaa myöhemmin lausunnon tämän lisäksi Hunosalle tarkoitetuista 4795 miljoonasta Espanjan pesetasta ja González y Díez SA -yritykselle tarkoitetuista 394 miljoonasta Espanjan pesetasta.

2 artikla

EHTY:n perussopimuksen 86 artiklan mukaisesti Espanjan on toteutettava kaikki yleis- ja erityistoimenpiteet, jotka ovat aiheellisia tästä päätöksestä aiheutuvien velvoitteiden täyttämisen varmistamiseksi. Espanjan on valvottava, että hyväksytyt tuet käytetään määritettyihin tarkoituksiin ja että sille maksetaan takaisin kaikki tämän päätöksen tavoitteisiin myönnetyt käyttämättä jääneet, yliarvioidut tai väärin käytetyt tuet.

3 artikla

Espanjan on viimeistään 30 päivänä kesäkuuta 2002 ilmoitettava komissiolle vuonna 2001 tosiasiallisesti maksetun tuen määrä.

4 artikla

Tämä päätös on osoitettu Espanjan kuningaskunnalle.

Tehty Brysselissä 11 päivänä joulukuuta 2001.

Komission puolesta

Loyola de Palacio

Varapuheenjohtaja

(1) EYVL L 329, 30.12.1993, s. 12.

(2) EYVL L 303, 13.11.1998, s. 57.

(3) EYVL L 58, 28.2.2001, s. 24.

(4) EYVL L 303, 13.11.1998, s. 47.

(5) Espanjan virallinen lehti BOE N:o 83, 6.4.2001, s. 13055.